पटना में मैंने रिपोर्टिंग के लिए एक छोटी टीम बना ली और इंतजार करने लगा कि दिल्ली से हरी झंडी मिले, तो पूरी टीम तैयार कर ली जाए। लेकिन इंतजार की घड़ी लंबी होती जा रही थी। इस दौरान मैंने पटना तथा राज्य के अन्य हिस्सों से स्टोरी दिल्ली भेजना शुरू कर दिया था। पटना संस्करण कब शुरू होगा, यह पूछने पर एक ही जवाब मिलता था - जल्दी ही। इस बीच नंदन जी पटना आए, तो मुझे लगा कि कुछ अच्छी खबर ले कर आए होंगे। पर वे पर्यटक की तरह आए, कुछ नेताओं से मिले और सब ठीक है? पूछ कर लौट गए। दो दिन मैं उनके साथ था, पर इसका जवाब नहीं ले पाया कि वहाँ का संस्करण कब से शुरू होगा। होगा भी या नहीं?